Ouers moet spring vir plek in skoleFoto bloot ter illustrasie. (Foto: Leonie Bezuidenhout/Maroela Media) Gautengse ouers word aangemoedig om hul kinders so gou as moontlik vir gr. 1 en gr. 8 in te skryf om te verseker dat hulle plek in skole het wanneer die 2023 akademiese jaar afskop. Aanlyn inskrywings sal Vrydag amptelik open en op 19 Augustus om middernag sluit. Die departement van onderwys gaan Donderdag ’n voorlegging aan die media doen waartydens Panyaza Lesufi, LUR vir onderwys in Gauteng, veranderinge en verbeterings aan die aanlyn toelatingstelsel sal bespreek. Luidens die departement se verklaring sal die stelsel nou een aansoekproses volg, wat aansoekers in staat sal stel om gelyktydig vir die toelating van gr. 1- en gr. 8-leerders aansoek te doen. Solidariteit se Skoleondersteuningsentrum (SOS) het die wegdoen van die tweefasebenadering verwelkom en versoek ouers van Afrikaanse skole om Vrydag reeds hul aansoeke af te handel. “Ouers word ten sterkste aangeraai om die nodige dokumente per hand by die skool van hul keuse ook in te dien en nie net direk op die stelsel nie. Die waglysnommer wat deur die stelsel uitgereik word, moet veilig bewaar en altyd byderhand gehou word, aangesien dit die skool help om die aansoek na te speur,” het Melanie Buys, hoof van ontwikkeling aan die SOS, gesê. Die DA het ouers ook aangemoedig om hul aansoeke betyds in te dien om enige vertragings te voorkom. Ouers se versuim om aansoeke betyds in te dien het in die verlede al tot gevolg gehad dat leerders regoor die provinsie maande se skoolonderrig gemis het. In meeste van dié gevalle is leerders ook nie in skole van hul ouers se keuse geplaas nie. Khume Ramulifho, die DA se woordvoerder vir onderwys in Gauteng, glo indien ouers betyds aansoek doen, enige probleme uitgeklaar sal kan word voordat die aansoekproses sluit. “Verskeie probleme is voorheen met die instelling van dié stelsel in 2016 ondervind, soos gebreke in die stelsel en amptenare wat die stelsel manipuleer om hul kinders te plaas,” sê Ramulifho. “Dit het frustrasies vir talle ouers veroorsaak aangesien hul kinders se aansoeke nie op die stelsel verskyn het nie.” Die DA moedig ouers wat nie toegang tot internet het nie verder aan om die naaste departementele kantoor te besoek om hul aansoeke af te handel. Die party sê hy sal die proses deeglik monitor en met die departement skakel indien ouers enige probleme met die stelsel ondervind. “Ons sal die departement verantwoordbaar hou en verseker dat ouers wat al die prosesse gevolg en betyds aansoek gedoen het, plek vir hul kinders in die skole van hul keuse kry. “Dit is die departement se verantwoordelikheid om te verseker dat alle aansoeke wat voor die afsnydatum ontvang word, binne die voorgeskrewe tydsraamwerk verwerk word.”